Alistair Darling
Alistair Darling er britisk politiker og minister; medlem af partiet Labour. Darling, der er jurist, blev i 1987 medlem af Parlamentet for en Edinburgh-valgkreds. Han blev medlem af regeringen, da Labour overtog regeringsmagten i 1997 og fungerede bl.a. som minister for handel, transport, pensioner og Skotland. Da Gordon Brown afløste Tony Blair som premierminister i 2007, blev Darling finansminister i stedet for Brown.
Som politiker er Darling udpræget teknokrat; han er generelt respekteret, men er også blevet kraftigt kritiseret bl.a. for skattetiltag, der ville sætte skatten i vejret for de dårligst stillede, ligesom der har været kritik af hans politik i forbindelse med den finanskrise, der begyndte i 2007. Efter krisen for alvor tog fart i 2008 lykkedes det at styre Storbritannien udenom voldsom arbejdsløshed, men prisen var en kraftig stigning i gælden. Darling fungerede som finansminister indtil Labours valgnederlag i 2010.